KIRJALLINEN KYSYMYS E-0914/01 esittäjä(t): Cristiana Muscardini (UEN) ja Gianfranco Fini (UEN) komissiolle. Italian siipikarja-alan kriisi.



Virallinen lehti nro 318 E , 13/11/2001 s. 0151 - 0152



KIRJALLINEN KYSYMYS E-0914/01 esittäjä(t): Cristiana Muscardini (UEN) ja Gianfranco Fini (UEN) komissiolle (28. maaliskuuta 2001) Aihe: Italian siipikarja-alan kriisi Komissio lienee tietoinen siipikarja-alan kriisistä, joka iski vuonna 1999 joihinkin Pohjois-Italian alueisiin, erityisesti Lombardiaan ja Venetoon. Joulukuussa H7N1-virusinfluenssa puhkesi erittäin tarttuvana. Euroopan unioni ja Italian hallitus vähättelivät tautia eikä komissio ottanut huomioon riittävässä määrin, että ilman rokotuksia virus voi muuttua heikosti tarttuvasta voimakkaasti tarttuvaksi. Kun influenssa puhkesi uudelleen elokuussa 2000, virus säilyi rokotusten ansiosta heikosti tarttuvana, EU ja Italian hallitus eivät kuitenkaan muuttaneet toimintatapojaan, vaan pelkästään Lombardiassa menehtyi tai teurastettiin 9,4 miljoonaa kananpoikaa (Bergamossa 1 354 880, Bresciassa 4 728 357, Cremonassa 132 103, Mantovassa 3 254 676, yhteensä 26 prosenttia kananpoikien kokonaismäärästä). Luvut ovat paljonpuhuvia, jos ne suhteutetaan alueen kokoon ja menetettyjen eläinten prosentuaaliseen määrään, joka oli 26 prosenttia 36 480 000:sta. Venetossa teurastettujen eläinten kanssa yhteenlaskettu määrä oli yli 13 miljoonaa. Vaikka tarkoituksena ei ole polemisoida, on tosiasia, että Italian terveysviranomaiset ja komission tekniset yksiköt toimivat yhdessä tuumin saman teurastusideologian mukaisesti. Tämän johdosta päätoimiset siipikarjankasvattajat (ei sopimuskasvattajat) kärsivät valtavia taloudellisia vahinkoja (toiminta keskeytyi usean kuukauden ajaksi) näiden eläinlääketieteellisten poliisitoimien vuoksi. - Onko komissio voinut tarkistaa nämä tiedot? - Onko se laskenut tilojen sulkemisesta aiheutuneet kustannukset? - Onko totta, että luvattuaan sovittelupöydässä maksaa 360 miljardin liiraa korvauksiin välillisistä vahingoista Italian hallitus on sittemmin peruuttanut korvaukset (vahingot johtuvat toiminnan keskeytymisestä 4-9 kuukaudeksi eläinlääketieteellisten pakkotoimien johdosta)? - Onko mahdollisissa EU:n tuissa otettu huomioon näiden vahinkojen korvaaminen? - Onko se tarkastanut, että virusepidemioita siipikarja-alalla koskeva lainsäädäntö on asianmukaista, vai pitäisikö sitä ajanmukaistaa? Franz Fischlerin komission puolesta antama vastaus (31. toukokuuta 2001) Komissio oli ja on yhä täysin tietoinen ongelmista, joita on aiheuttanut erittäin voimakkaasti tarttuva lintuinfluenssa Pohjois-Italiassa joulukuussa 1999. Joulukuun 17. päivän 1999 ja huhtikuun 5. päivän 2000 välisenä aikana raportoitiin yhteensä 13,7 miljoonaa kuollutta tai lopetettua eläintä (9,6 miljoonaa Lombardiassa ja 4 miljoonaa Venetossa) 413 tartuntatilalla, kun taas 2,2 miljoonaa aikuista lintua ja 5,4 miljoonaa päivän vanhaa kananpoikaa jouduttiin lopettamaan ennaltaehkäisytoimena tartunnasta epäillyillä tiloilla. Kun verrataan yhteensä 21,3 miljoonaa eläintä kaikkien siipikarjalajien vuotuiseen 573 miljoonan poikasten määrään vuonna 1999, lopetettujen eläinten osuudeksi saadaan 3,7 prosenttia. Komissiolle ilmoitettiin, että Italian valtio aikoo maksaa korvauksia siipikarjan kasvattajien epäsuorista menetyksistä, jotka johtuivat liikkumisrajoituksista ja muista taudin leviämistä estävistä ennaltaehkäisevistä terveydensuojelutoimista aiheutuneesta tuotannon keskeytymisestä, mutta mistään keskushallinnon toimesta ei tullut koskaan ilmoitusta. Italian viranomaiset ovat kuitenkin ilmoittaneet sekä Lombardian (tuki N 49/2000) että Veneton (tuki N 248/2000) kansallisista tukiohjelmista, joissa on varattu korvauksia tuotannon keskeytymisestä aiheutuneista menetyksistä. Komissio on hyväksynyt Lombardialle tukia yhteensä 5 miljardia Italian liiraa ja odottaa parhaillaan selvitystä Italian viranomaisilta sen varmistamiseksi, että Venetolle kaavailtu 15 miljardin liiran tukitoimi täyttää sovellettavien valtiontukisääntöjen kaikki vaatimukset. Komissio ei ole laskenut, mikä on kokonaiskorvausmäärä kaupankäyntitoimien keskeytymisestä, mutta se on aloittanut edellä mainittujen tukiohjelmien kaikkien osuuksien tarkastamisen. Yhteisön toimet lintuinfluenssan torjumiseksi ja hävittämiseksi vahvistetaan 19 päivänä toukokuuta 1992 annetussa neuvoston direktiivissä 92/40/ETY(1). Toimiin kuuluvat tartunnan saaneen ja taudin kanssa kosketuksissa olleen karjan hävittäminen sekä siipikarjan, siipikarjatuotteiden, ajoneuvojen ja muiden lintuinfluenssavirusta mahdollisesti levittävien aineiden liikkeiden valvonta. Lisäksi voidaan ottaa käyttöön hätärokotuksia. Lainsäädännössä luetellut toimet ovat yhä asianmukaisia. Lintuinfluenssavirus, joka aiheutti epidemian Italiassa, oli erittäin patogeeninen virus. Epidemiologiset tutkimukset ovat osoittaneet, että virus oli lähtöisin heikosti patogeenisesta viruksesta, joka oli levinnyt siipikarjassa ennen epidemian puhkeamista. Tilanteessa kysyttiin neuvoa eläinten terveyttä ja hyvinvointia käsittelevältä tiedekomitealta tarkoituksena selvittää lintuinfluessaviruksen patogeenisuuden ominaisuuksia ja muuttumista. Kuulemismenettelyn tulokset julkaistiin raportissa SANCO/B3/AH/R17/2000, joka on saatavissa komission Internet-sivustolta osoitteessa http://europa.eu.int/comm/food/fs/sc/scah/outcome_en.html. Samassa raportissa on tietoja lintuinfluenssaa vastaan suoritettavista rokotteista. Tiedekomitean lausunto, lintuinfluenssan diagnosoinnissa saavutettu edistys ja Italian lintuinfluenssaepidemiasta saadut kokemukset otetaan huomioon, kun neuvoston direktiivissä 92/40/ETY säädettyjä taudintorjuntatoimia ajantasaistetaan. (1) EYVL L 167, 22.6.1992.